শ্রীলংকায় ডেঙ্গুতে আক্রান্ত হয়ে মৃত্যু ৫২
প্রকাশ: ২৬ ডিসেম্বর ২০১৮, ১৩:০৭
শ্রীলংকায় চলতি বছরে ডেঙ্গু ভাইরাসজনিত কারণে ৫২ জনের মৃত্যু হয়েছে। আক্রান্ত হয়েছে ৪৮ হাজারের বেশি লোক। দেশটির সরকারের তথ্য মন্ত্রণালয় এই তথ্য জানায়। খবর সিনহুয়ার। এপিডেমিওলোজি ইউনিটের বরাত দিয়ে প্রতিবেদনে বলা হয়, রাজধানী কলম্বো ডিস্ট্রিক্টে সর্বোচ্চ সংখ্যক লোক ডেঙ্গুতে আক্রান্ত হয়েছে। এখানে ৯ হাজার ৫শ’র বেশি লোক এই রোগে আক্রান্ত হয়েছে।
কলম্বো ডিস্ট্রিক্টের পার্শ্ববর্তী গামপাহা ডিস্ট্রিক্টের বাসিন্দাদের মধ্যে দ্বিতীয় সর্বোচ্চ ডেঙ্গু ছড়িয়ে পড়েছে। এখানে ৫ হাজার ৪শ’ লোক এই রোগে আক্রান্ত হয়েছে। এরপর শ্রীলংকার পূর্বাঞ্চলীয় বাত্তিকালোয়া ডিস্ট্রিক্টে ৪ হাজার ৭শ’ লোক ডেঙ্গু রোগে আক্রান্ত হয়েছে।
প্রচন্ড জ্বরের সাথে বারবার বমি, পেটে ব্যথা, মাথা ঘোরা হলে ও লাল প্রস্রাব দেখা দিলে অবিলম্বে চিকিৎসকের পরামর্শ নেয়ার জন্য সাধারণ মানুষের প্রতি আহ্বান জানিয়েছেন বিশেষজ্ঞরা। এপিডিমিওলোজিস্টরা জ্বরে আক্রান্ত রোগীদের বিশ্রাম নেয়ার পরামর্শ দিয়েছেন। তারা বলেন, ‘ডেঙ্গু হেমোরহ্যাজিক ফিভার (ডিএইচএফ) প্রাণঘাতি হতে পারে। গত বছর শ্রীলংকায় ডেঙ্গু জ্বরে আক্রান্ত হয়ে ৩ শতাধিক লোকের মৃত্যু ও ১ লাখ ৩৬ হাজারের বেশি মানুষ আক্রান্ত হয়েছিল।